INTERNASIONALE DEURBRAAK VIR JACO JACOBS | Alta Cloete
← Opwindende debuut: Pelgrimshoop – Ronel Nel
Die mense langsaan – Elsa Hamersma →
Uitgewers van regoor die wêreld is genooi om kinder- en jeugboeke wat in ander tale as Engels verskyn het, vir die In Other Words-projek voor te lê. 'n Goeie dag vir boomklim is een van slegs vier boeke wat uiteindelik as eretitels aangewys is. Die keuring en beoordeling is deur 'n paneel Britse kinderboekvertalers en kenners in die kinderboekbedryf gedoen, en die vier wenboeke is op 4 April tydens 'n spoggeleentheid by die Bologna-kinderboekskou in Italië bekend gestel.
Miemie duPlessis, bestuurder van die kinder-en-jeugboekafdeling by LAPA Uitgewers, sê: "Ons is ongelooflik trots dat Oneworld – 'n uitgewery met 'n uitstekende reputasie en bekend vir sy passie – hul vertroue in LAPA en ons topverkoper-outeur Jaco Jacobs geplaas het. Ongeveer 'n miljoen kopieë van sy boeke is verkoop sedert hy as 21-jarige by LAPA begin publiseer het en hy is geliefd en gerespekteerd onder lesers sowel as die boekgemeenskap in sy geheel. Hy is 'n meesterlike storieverteller en verdien dat sy werk aan 'n groter gehoor bekend gestel word."
Jacobs sê hy is opgewonde oor die vooruitsig om sy boek aan oorsese lesers bekend te stel. "Dit is lekker om te sien hoe 'n storie waaraan jy maande lank alleen by jou lessenaar gesit en timmer het, vlerke kry. Hoewel die boek op universele temas fokus, het dit 'n baie spesifieke Suid-Afrikaanse agtergrond. Dit sal interessant wees om te sien hoe jong lesers oorsee daarop reageer."
'n Goeie dag vir boomklim is 'n humoristiese, deernisvolle verhaal oor Marnus, 'n gefrustreerde middelkind, wat een Desembervakansie saam met 'n vreemde meisie bo in 'n boom beland in 'n poging om te keer dat die plaaslike owerheid dit afsaag.
Die boek is in 2016 met die kykNET/Rapport-prys in die filmkategorie bekroon, en die rolprentregte is onlangs aan M-Net toegeken.
'n Goeie dag vir boomklim is by toonaangewende handelaars asook direk by LAPA Uitgewers beskikbaar. Kontak LAPA by 012 401 0700 of besoek ons webblad: www.lapa.co.za